जहाँ तक केदार के चित्रों की व्याप्ति का प्रश्न है, वे प्रायः सरल ग्राम्य और वन्य जीवन के हैं, शहर के चित्रों में वे सड़क और चाय की भाप से आगे नहीं बढ़ते. कवि की मनःस्थिति बतलाने के लिए बार-बार आने वाले कुछ चित्र- जो निःसंदेह प्रतीक बन गए हैं- बहुत सहायक हो सकते हैं. बंद कमरा है तो उसमें ‘खिड़की’, घर है तो ‘आंगन’, बाहर निकले तो पगडंडी या खेत की दूर्वा-दल ढकी मेड़; अधिकांश कविताओं की पृष्ठभूमि में सांझ की छाया है या फिर भोर की हल्की ऊष्णता. ‘कुहरा’ केदार के यहाँ अक्सर उठता है और कभी-कभी दुहरा. चिड़ियों के गिरे पंख और फूल की झरी पंखड़ियाँ उन्हें ज्यादा प्रिय हैं. क्रियाकलाप में हल्की छुअन, नाम लिखना, हांक लगाना, भटकना, अनागत की प्रतीक्षा, किसी अनदेखे को ढ़ूंढ़ना इत्यादि.